ΓΡΑΠΤΗ ΕΡΩΤΗΣΗ E-2211/98

υποβολή: Daniela Raschhofer (NI) προς την Επιτροπή

(16 Ιουλίου 1998)

Θέμα: Ευρωσυνεργασία

Η Ευρωσυνεργασία είναι ένα πρόγραμμα που εισήχθη από την Επιτροπή της Ευρωπαϊκής Ένωσης το 1997 και το οποίο στοχεύει να προωθήσει την συνεργασία μεταξύ των ΜΜΕ. Για το σκοπό αυτό λαμβάνει χώρα μία μεγάλη εκδήλωση κάθε 6 μήνες, σε διαφορετική ευρωπαϊκή περιφέρεια κάθε φορά, στο πλαίσιο της οποίας πραγματοποιούνται συνομιλίες και παρουσιάσεις εταιρειών, και εκδίδεται κατάλογος μεταφρασμένος σε 5 γλώσσες ο οποίος διατίθεται σε 80 κράτη.

Σχετικά με την συγκεκριμένη εκδήλωση, και την εφαρμογή του προγράμματος, τίθενται τα ακόλουθα ερωτήματα:

1. Πώς επιλέγεται ο τόπος στον οποίο λαμβάνει χώρα η εκδήλωση;

2. Ποιοι ιδιώτες ή οργανισμοί συγκαταλέγονται στο δίκτυο εθνικών συμβούλων (network of National Counsellors); Ποιός είναι αυτός ο οργανισμός στην Αυστρία;

3. Με ποια κριτήρια επιλέγονται οι επιχειρήσεις που λαμβάνουν μέρος στην εν λόγω εκδήλωση;

4. Με ποια κριτήρια ορίζονται οι σύμβουλοι που επιλέγουν τους κατάλληλους εταίρους στο εξωτερικό;

5. Σε ποιο ύψος ανέρχονται οι δαπάνες που καταβάλλει η Επιτροπή της Ευρωπαϊκής Ένωσης για την προετοιμασία και διεξαγωγή της εν λόγω εκδήλωσης;

6. Πόσο υψηλή είναι η δαπάνη για την υπηρεσία διερμηνείας;

7. Πόσο υψηλό είναι το μερίδιο της δαπάνης που διατίθεται για την αμοιβή των συμβούλων;

8. Ποιος είναι ο αριθμός των συμμετεχόντων σε αυτές τις εκδηλώσεις;

9. Ποιες είναι οι 5 γλώσσες στις οποίες μεταφράζεται ο κατάλογος της εκδήλωσης;

10 Ποιος είναι ο αριθμός των αντιτύπων του καταλόγου που εκδίδονται σε περισσότερα από 80 κράτη, και ποιο είναι το κόστος τους;

11. Πώς εξετάζονται ή αξιολογούνται τα προσδοκώμενα θετικά αποτελέσματα της εν λόγω εκδήλωσης;

12. Υπάρχει ενιαία διαδικασία αξιολόγησης;

Απάντηση του κ. Παπουτσή εξ ονόματος της Επιτροπής

(23 Οκτωβρίου 1998)

1. Η επιλογή του κράτους μέλους γίνεται κατόπιν αίτησης που θα υποβάλουν οι αρχές του συγκεκριμένου κράτους μέλους προς την Επιτροπή.

2. Οι εθνικοί σύμβουλοι είναι ενδιάμεσοι οργανισμοί των ίδιων των κρατών μελών, που διατηρούν στενούς δεσμούς με την επιχειρηματική κοινότητα στα κράτη μέλη τους (συνήθως πρόκειται για τα Εμπορικά Επιμελητήρια). Σε ό,τι αφορά την Αυστρία, το ρόλο του εθνικού συμβούλου έχει αναλάβει το Ομοσπονδιακό Οικονομικό Επιμελητήριο της χώρας.

3. Οι ελάχιστες απαιτήσεις που προβάλλει η Επιτροπή είναι οι εξής: οι εταιρείες πρέπει να είναι μικρές και μεσαίες επιχειρήσεις (ΜΜΕ) (σύμφωνα με τον ορισμό της Επιτροπής(1)); να είναι αποδεδειγμένα βιώσιμες (να έχουν, δηλαδή, τουλάχιστον τρία χρόνια παρουσίας στον επιχειρηματικό χώρο); και να έχουν την ικανότητα διεθνούς συνεργασίας.

4. Η επιλογή των εθνικών συμβούλων - σε ό,τι αφορά εκείνους που δραστηριοποιούνται στην Κοινότητα - διενεργείται κατάρχήν από τον ίδιο τον βασικό διοργανωτή, αν και ζητείται ως προς αυτό η γνώμη τόσο των προηγούμενων διοργανωτών όσο και της Επιτροπής.

5. Ο προϋπολογισμός για τη διοργάνωση μιας εκδήλωσης Europartenariat (Ευρωσυνεργασίας) ανέρχεται περίπου σε 3 εκατομμύρια ECU (το 1/3 από τα οποία παρέχεται από τις ενδιαφερόμενες εθνικές ή περιφερειακές αρχές).

6. Σε μια εκδήλωση Europartenariat (Ευρωσυνεργασίας) μπορεί να χρησιμοποιηθούν 150-250 διερμηνείς. Το κόστος της διερμηνείας στις πρόσφατες εκδηλώσεις ανήλθε σχεδόν σε 100.000 ECU.

7. Οι αμοιβές των εθνικών συμβούλων της Κοινότητας απορροφούν περίπου το 15-20 % του συνολικού προϋπολογισμού.

8. Ο αριθμός των επιχειρήσεων που συμμετέχουν σε μια εκδήλωση Europartenariat (Ευρωσυνεργασίας) ανέρχεται περίπου σε 2.000.

9. Οι πέντε γλώσσες στις οποίες μεταφράζονται οι κατάλογοι είναι τα αγγλικά, τα γαλλικά, τα γερμανικά, τα ιταλικά και τα ισπανικά, καθώς και η γλώσσα της ίδιας της διοργανώτριας χώρας, αν τούτο είναι απαραίτητο ή επιθυμητό.

10. Ο αριθμός των αντιτύπων είναι 65.000-80.000. Το κόστος των καταλόγων ανέρχεται περίπου σε 400.000 ECU (στο κόστος περιλαμβάνεται ο σχεδιασμός, η εκτύπωση και μεταφορά τους).

11. Ο βασικός διοργανωτής είναι υποχρεωμένος να υποβάλλει δύο εκθέσεις αξιολόγησης στην Επιτροπή, τη μία τρεις μήνες μετά την εκδήλωση, και την άλλη ένα χρόνο μετά την εκδήλωση. Επιπλέον, οι εθνικοί σύμβουλοι είναι υποχρεωμένοι να συντάσσουν εκθέσεις αξιολόγησης. Τα αποτελέσματα των εκθέσεων αυτών θα περιλαμβάνονται στις εκθέσεις του βασικού διοργανωτή προς την Επιτροπή.

12. Ναι, όπως περιγράφηκε ανωτέρω. Επιπροσθέτως, η Επιτροπή παρέχει στον βασικό διοργανωτή τυπικά ερωτηματολόγια τα οποία θα χρησιμοποιηθούν στις συνεντεύξεις με τις επιχειρήσεις (βάσει παραδειγμάτων που συγκεντρώθηκαν από προηγούμενες εκδηλώσεις), καθώς και τυπικά μορφότυπα υποβολής εκθέσεων από εθνικούς συμβούλους.

(1) ΕΕ L 107 της 30.4.1996.